Eda Heinla
Eda Heinla (sündinud 8. juunil 1953) on eesti psühholoog ja kasvatusteadlane. Ta lõpetas aastal 1971 Türi Keskkooli, 1976 Tallinna Polütehnilise Instituudi keemiateaduskonna (erialal Keemiatööstuse protsessid ja keemiaküberneetika) ning aastal 1981 Tartu Riikliku Ülikooli psühholoogina. Kaitses 2002 TPÜs doktoritöö "Lapse loova mõtlemise seosed sotsiaalsete ja käitumisteguritega". On töötanud Tallinna Vanalinna Hariduskolleegiumis vanemteadurina, Tallinna Ülikoolis kunstide instituudis loovusõpetuse dotsendina, alates 2016 samas Loodus- ja Terviseteaduste Instituudi dotsendina. Teadustegevuse põhisuunaks on kooliõpilaste loovus, intelligentsus, haridusinnovatsioon, õpetajakoolitus. Eda Heinla on mitmete rahvusvaheliste ja Eesti teadusühnduste liige, samuti ajakirja International Journal of Creativity and Human Development toimetuse kolleegiumi liige. Alates 15. oktoobrist 2014 on ta Eesti Vabaerakonna liige ja kandideeris 2015. aasta Riigikogu valimistel Mustamäe ja Nõmme linnaosas. Ta sai 97 häält ja valituks ei osutunud.